AFRIKAANSE OPSOMMING: Filo is ’n skrywer wat in Aleksandrië gewoon het in die tydperk 30 vC – 50 nC. Tradisioneel het geleerdes Filo getipeer as filosoof, eksegeet en apologeet. Aan die hand van hierdie tiperings is Filo se werke dan gelees en geïnterpreteer. In hierdie studie word daar met ’n postmoderne metodologiese vertrekpunt gewerk (wat ten diepste gebaseer word op ’n kultuur historiese verstaan van die werklikheid) en word dit duidelik dat hierdie tiperings nie bevredigend is nie. Die vraag wat nou ontstaan, is: Hoe moet Filo dan gelees en verstaan word binne die raamwerk van ’n postmoderne metodologie? Aan die hand van ’n studie van die logos-begrip word daar voorgestel dat Filo gelees en verstaan moet word as ’n deurdrumpel-persoon, wat op die snypunt van al die verskillende kulture in Aleksandrië staan en daarom ’n nuwe simbole universum skep. Binne hierdie nuwe simbole universum kan verskillende kulture effektief met mekaar kommunikeer, aangesien hulle nou oor ’n gedeelde woordeskat beskik. Filo self was nie ’n postmodernis nie, maar hy maak wel van tegnieke gebruik wat ook voorkom in die postmoderne filosofie om hierdie nuwe simbole universum te skep. Deur middel van hierdie tegnieke is dit vir die leser moontlik om die verskillende filosofiese nuanses wat op Filo se denke ten opsigte van die logos ingewerk het, te verreken en om hierdie oënskynlike teenstrydighede in sy denke rakende die logos-begrip te verstaan teen die kultuur-historiese agtergrond waarbinne hy hom in Aleksandrië bevind.